钦定古今图书集成/方舆汇编/职方典/第1467卷 > 大理府星野考 府志
## 钦定古今图书集成/方舆汇编/职方典/第1467卷 > 大理府星野考 府志

府总

滇在汉为益州郡，属梁、雍之域。梁、雍属秦，故班固《地理志》曰：“秦地于《禹贡》时跨梁、雍二州，于天官为东井、舆鬼之分野也。牂牁、越隽、益州皆宜属焉。” 由此观之，则大理之星野，总在井、鬼之分矣。

东井八星，舆鬼四星，皆在未宫南方，朱鸟之首。井宿三十度，鬼宿五度。井、鬼之中，南河三星居南，北河三星居北，是为两戒。按皇甫谧《帝王世纪》，“自毕十二度至东井十五度，曰实沈之次，为晋、魏分野。自井十六度至柳八度，曰鹑首之次，为秦之分野。” 然费直起毕九度，蔡邕起毕六度，为实沈。费直起井十二度，蔡邕“起井十度，为鹑首。” 言人人殊，非真知灼见者未易与之辨。独僧一行则以东井、舆鬼皆次鹑首也。其论井、鬼之分野，以南河、北河二星分两戒以定之，北河为北戒，南河为南戒。东井居两河之阴，自山河上流，当地络之西北。舆鬼居两河之阳，自汉中东尽华阳，与鹑火相接，当地络之东南。鹑首之外，云汉潜流而未达，故狼星在江河上流之西，弧矢、天鸡，皆徼外之备也。西羌、吐蕃、吐谷泽及西南徼外彝，皆占狼星。由斯以言，则大理星野固属井、鬼，然北近吐蕃，西南去交缅不远，占星者尤宜留意于天狼、弧矢之间乎？